যুবলীগের সাবেক নেতা একরামুলের মাদক কারবারের প্রমাণ না পাওয়া গেলেও তিনি বিচারবহির্ভূত হত্যাকাণ্ডে প্রাণ দিয়েছেন। অথচ একই সময়ে মানুষ হত্যায় দণ্ড পাওয়ার পর একজন শীর্ষ সন্ত্রাসী রাষ্ট্রপতির ক্ষমায় মুক্তি পেয়েছেন। দেশের শীর্ষ সন্ত্রাসী তোফায়েল আহমেদ জোসেফ কারাগার থেকে মুক্ত হয়ে বিদেশে চিকিৎসার জন্য চলে গেছেন। সাংবিধানিকভাবে বাংলাদেশের রাষ্ট্রপতির ক্ষমতা খুবই সীমিত। অনেকে বলে থাকেন, কবর জিয়ারত ও শপথ পাঠ ছাড়া রাষ্ট্রপতির আর কোনো ক্ষমতা নেই। কিন্তু রাষ্ট্রপতির ক্ষমার ক্ষমতা নিয়ে কয়েক বছর ধরে ব্যাপক আলোচনা চলছে। রাষ্ট্রপতি কারাদণ্ড পাওয়া যেকোনো আসামিকে ক্ষমা করতে পারেন। দণ্ডপ্রাপ্ত যে কাউকে ক্ষমা প্রদর্শনের ক্ষমতা রয়েছে রাষ্ট্রপতির। বাংলাদেশে রাষ্ট্রপতির পদ অনেকটা ‘আলঙ্কারিক’ হলেও সাংবিধানিকভাবে তিনি এই ক্ষমতার অধিকারী। সংবিধানের ৪৯ নম্বর অনুচ্ছেদে রাষ্ট্রপতির এই ক্ষমতা সম্পর্কে বলা হয়েছে- ‘কোনো আদালত, ট্রাইব্যুনাল বা অন্য কোনো কর্তৃপক্ষ কর্তৃক প্রদত্ত যেকোনো দণ্ডের মার্জনা, বিলম্বন ও বিরাম মঞ্জুর করিবার এবং যেকোনো দণ্ড মওকুফ, স্থগিত বা হ্রাস করিবার ক্ষমতা রাষ্ট্রপতির থাকিবে।’ শীর্ষ সন্ত্রাসী জোসেফকেও রাষ্ট্রপতি এই ক্ষমতাবলেই অপরাধ মার্জনা করেছেন।